PMIndiaData/PMIndiaSum huggingface dataset:
இந்திய அஞ்சல் சேவையில் பணியாளர்கள் மறு ஆய்வக மத்திய அமைச்சரவை முன் தேதியிட்டு ஒப்புதல்

இந்திய அஞ்சல் சேவையில் பணியாளர் மறு ஆய்வு மேற்கொள்ளும் யோசனைக்கு பிரதமர் நரேந்திர மோடி தலைமையில் நடைபெற்ற மத்திய அமைச்சரவை முன் தேதியிட்டு ஒப்புதல் அளித்துள்ளது. இந்த பணியாளர் மறு ஆய்வு இந்திய அஞ்சல் துறை தனது செயல்பாட்டு தேவைகளை பூர்த்தி செய்யவும், செயல்பாட்டு தேவைகள் அடிப்படையில் தனது பணியாளர்கள் கட்டமைப்பை தலைமையகங்கள் மற்றும் களத்தில் வலுப்படுத்திக் கொள்ளவும் செய்து அதன் மூலம் வாடிக்கையாளர்களின் தேவைகளை சிறப்பான முறையில் நிறைவு செய்வது, தற்போதைய சுணக்கத்தை குறைக்கவும், இந்திய அஞ்சல் சேவை அதிகாரிகளின் பணி வாய்ப்புகளை மேம்படுத்தவும் உதவும். தலைமை இயக்குநர் (அஞசல் செயல்பாடுகள்) பதவியை ஏற்படுத்துதல், ஹெச்.ஏ.ஜி. + ஊதியத்தில் கூடுதல் தலைமை இயக்குனர் பணியிடத்தை உருவாக்குதல், ஒரு ஹெச்.ஏ.ஜி. பணியிடத்தை உருவாக்குதுல், 5 எஸ்.ஏ.ஜி. மட்டத்திலான பணியிடங்கள் மற்றும் ஜே.ஏ.ஜி. மட்டத்தில் 4 பணியிடங்கள் மற்றும் ஜெ.டி.எஸ். மட்டத்தில் 84 பணியிடங்களாக அதிகரித்தல் ஆகியவை அடங்கும். புதிய இடங்கள் உருவாக்கப்படும் போது எஸ்.டி.எஸ். பணியிடங்களை 96 ஆக குறைக்கவும் இந்த யோசனை பரிந்துரைக்கிறது. இதன் மூலம் பணியிடங்கள் எண்ணிக்கையில் எந்த மாற்றமும் இருக்காது. மேற்கூறப்பட்ட இந்த பணியை மேற்கொள்ளவதற்கு சி.ஆர்.சி. பரிந்துரைகள் குறித்து தேவையான ஆலோசனைகள் நிதித்துறை அமைச்சகம் மற்றும் பணியாளர், பொது விவகாரங்கள் மற்றும் ஓய்வூதிய அமைச்சகத்துடன் நடத்தவும் மேற்கொள்ளப்பட்ட பணிகள் நிறைவு பெற்றுள்ளன. இதற்கு செலவினங்கள் துறை தனது ஒப்புதலை அளித்துள்ளது.
நேபாளத்தின் லும்பினியில் புத்த பூர்ணிமா கொண்டாட்டம்.

நேபாளத்தின் லும்பினியில் உள்ள சர்வதேச மாநாட்டு மையம் மற்றும் தியான மண்டபத்தில் நடைபெற்ற 2566 வது புத்த பூர்ணிமா விழாவில் பிரதமர் திரு நரேந்திர மோடி கலந்து கொண்டார். அவருடன் நேபாள பிரதமர் மேதகு ஷேர் பகதூர் தூபா மற்றும் அவரது மனைவி டாக்டர் அர்சு ராணா தூபா கலந்து கொண்டனர். மேலும் நேபாளத்தின் கலாச்சாரம், சுற்றுலா மற்றும் சிவில் விமானப் போக்குவரத்துத் துறை அமைச்சரும் லும்பினி வளர்ச்சி அறக்கட்டளைத் தலைவருமான திரு. பிரேம் பகதூர் ஆலே உள்பட பலர் கலந்து கொண்டனர். புத்த துறவிகள், பௌத்த அறிஞர்கள் மற்றும் சர்வதேச பங்கேற்பாளர்கள் உட்பட 2500-க்கும் மேற்பட்ட பங்கேற்பாளர்களிடம் இரு நாட்டு பிரதமர்களும் உரையாற்றினர். •••••••••••••
குஜராத்தில் ஏற்பட்ட உயிர் இழப்புகளுக்கு பிரதமர் இரங்கல்

குஜராத் மாநிலத்தின் பல்வேறு பகுதிகளில் பெய்த கனமழை மற்றும் புயலினால் நிகழ்ந்த உயிர் இழப்புகளுக்கு பிரதமர் திரு. நரேந்திர மோடி இரங்கல் தெரிவித்துள்ளார். “குஜராத்தின் பல்வேறு பகுதிகளில் பெய்த கன மழை மற்றும் புயலினால் ஏற்பட்ட உயிர் இழப்புகள் பெரும் துயரத்தை அளிக்கிறது. இறந்தவர்கள் குடும்பத்தினருக்கு எனது இரங்கல்கள். அலுவலர்கள் தற்போதைய சூழ்நிலையை கூர்ந்து கவனித்து வருகிறார்கள். பாதிக்கப்பட்டவர்களுக்குத் தேவையான அனைத்து உதவிகளும் வழங்கப்பட்டு வருகிறது.”, என்று பிரதமர் தெரிவித்துள்ளார். குஜராத்தின் பல்வேறு பகுதிகளில் பெய்த கன மழை மற்றும் புயலில் உயிர் இழந்தவர்களின் குடும்பத்தினருக்கு பிரதமர் தேசிய நிவாரண நிதியில் இருந்து தலா 2 லட்ச ரூபாய் நிவாரண நிதியாக அளிக்க பிரதமர் ஒப்புதல் அளித்துள்ளார். இந்த இயற்கை பேரிடரில் காயமடைந்தவர்களுக்கு தலா ரூ. 50,000 அளிக்கவும் பிரதமர் ஒப்புதல் அளித்துள்ளார்.
அக்டோபர் 12 அன்று தேசிய மனித உரிமை ஆணையத்தின் வெள்ளிவிழா நிறுவன நாள் நிகழ்ச்சியில் பிரதமர் கலந்துகொள்ளவிருக்கிறார்

அக்டோபர் 12 அன்று நடைபெறவுள்ள தேசிய மனித உரிமை ஆணையத்தின் நிறுவன நாள் வெள்ளிவிழா நிகழ்ச்சியில் பிரதமர் திரு. நரேந்திர மோடி கலந்துகொள்ளவிருக்கிறார். அந்நிகழ்ச்சியில் பிரதமர் சிறப்புக் கடிதஉறையையும் அஞ்சல்தலையையும் வெளியிடுவார். தேசிய மனித உரிமை ஆணையத்தின் வலைத்தளத்தின் புதிய பதிப்பையும் பிரதமர் தொடங்கிவைக்கவுள்ளார். சிறப்பான தேவைகள் வேண்டுவோருக்கு அணுகத்தக்கதாகவும் பயன்படுத்துவோருக்கு இணக்கமான தாகவும் இந்த இணையதளம் விளங்கும். இந்த நிகழ்ச்சியில் பிரதமர் உரையாற்றுவார்.
பிரதமரின் மின்னணு சுகாதார இயக்கத்தை செப்டம்பர் 27-ஆம் தேதி பிரதமர் துவக்கி வைக்கிறார்

வரலாற்றுச் சிறப்புமிக்க முன்முயற்சியான பிரதமரின் மின்னணு சுகாதார இயக்கத்தை பிரதமர் திரு நரேந்திர மோடி செப்டம்பர் 27, 2021 காலை 11 மணிக்கு காணொலிக் காட்சி வாயிலாகத் தொடங்கிவைத்து, உரையாற்றுவார். தேசிய மின்னணு சுகாதார இயக்கத்தின் மாதிரி திட்டத்தை ஆகஸ்ட் 15, 2020 அன்று செங்கோட்டை கொத்தளத்தில் பிரதமர் அறிவித்தார். தற்போது 6 யூனியன் பிரதேசங்களில் இந்த மாதிரித் திட்டம் அமல்படுத்தப்பட்டு வருகிறது. ஆயுஷ்மான் பாரத்– பிரதமரின் மக்கள் ஆரோக்கிய திட்டத்தின் மூன்றாவது ஆண்டை தேசிய சுகாதார ஆணையகம் கொண்டாடும் வேளையில், நாடு தழுவிய பிரதமரின் மின்னணு சுகாதார இயக்கம் தொடங்கப்படுகிறது. இந்த நிகழ்ச்சியில் மத்திய சுகாதார அமைச்சர் கலந்து கொள்வார். பிரதமரின் மின்னணு சுகாதார இயக்கம் பற்றி: மக்கள் நிதி, ஆதார் மற்றும் செல்பேசி (ஜாம்) ஆகிய மூன்று திட்டங்கள் மற்றும் அரசின் இதர மின்னணு முன்முயற்சிகளை அடிப்படையாகக் கொண்டு மிக அதிக தரவுகளுக்கான வசதி, தகவல் மற்றும் உள்கட்டமைப்பு சேவைகள், இயங்குத்தன்மை, தரத்தை அடிப்படையாகக் கொண்ட மின்னணு அமைப்புமுறைகள் ஆகியவற்றின் வாயிலாக சீரான இணையவழி தளத்தை பிரதமரின் மின்னணு சுகாதார இயக்கம் உருவாக்கும். அதேவேளையில் பாதுகாப்பு, இரகசியத்தன்மை மற்றும் மருத்துவம் சம்பந்தமான தனிநபர் தகவல்களின் தனியுரிமை உறுதிசெய்யப்படும். மக்களின் அனுமதி பெற்று அவர்களது மருத்துவ ஆவணங்களை அணுகுவதற்கும் பரிமாற்றம் செய்வதற்கும் இந்த இயக்கம் வழிவகை செய்யும். ஒவ்வொரு நபருக்கும் அளிக்கப்படும் சுகாதார அடையாள அட்டை, பிரதமரின் மின்னணு சுகாதார இயக்கத்தின் முக்கிய அம்சமாக விளங்கும். மக்களின் மருத்துவ கணக்காக செயல்படும் இந்த அடையாள அட்டையுடன் தனிநபர் மருத்துவ ஆவணங்கள் இணைக்கப்படுவதுடன் செல்பேசி செயலி உதவியுடன் அவற்றை அணுகமுடியும். மற்றொரு முக்கிய அம்சமான சுகாதார தொழில்சார் நிபுணர்களின் பதிவேடு மற்றும் சுகாதார வசதிகளின் பதிவுகள், நவீன மற்றும் பாரம்பரிய மருத்துவ முறைகளின் மருத்துவர்கள் குறித்த தகவல்கள் அடங்கிய களஞ்சியமாக செயல்படும். மருத்துவர்கள்/ மருத்துவமனைகள் மற்றும் மருத்துவ சேவைகளை வழங்குபவர்கள் உள்ளிட்டோர் எளிதான பணியை மேற்கொள்வதை இது உறுதி செய்யும். இயக்கத்தின் ஒரு பகுதியாக உருவாக்கப்பட்டுள்ள பிரதமரின் மின்னணு சுகாதார இயக்க சாண்ட்பாக்ஸ், தேசிய மின்னணு சுகாதார சூழலியலில் பங்குகொள்ள விரும்பும் தனியார் துறையினர் உள்ளிட்ட நிறுவனங்கள், சுகாதார தகவல் வழங்குனர் அல்லது சுகாதார தரவு பயனர் அல்லது பிரதமரின் மின்னணு சுகாதார இயக்கத்தின் கட்டமைப்பு தொகுப்புடன் முறையாக இணைவதற்கு தொழில்நுட்பம் மற்றும் பொருட்களின் சோதனைக்கான திட்டமாக செயல்படும். பணம் செலுத்தும் முறையில் புரட்சியை ஏற்படுத்திய ஒருங்கிணைந்த பணம் செலுத்தும் வசதியை போல இந்த இயக்கம் மின்னணு சுகாதார சூழலியலுக்குள் இயங்குத்தன்மைக்கு வழிவகை செய்யும். ஒரே கிளிக் மூலம் பொதுமக்கள் சுகாதார வசதிகளை அணுக முடியும்.
தேசிய கடல்சார் தினத்தில் இந்தியாவின் புகழ்மிக்க கடல்சார் வரலாற்றை பிரதமர் நினைவுகூர்ந்துள்ளார்

தேசிய கடல்சார் தினத்தில் இந்தியாவின் புகழ்மிக்க கடல்சார் வரலாற்றை பிரதமர் திரு.நரேந்திர மோடி நினைவுகூர்ந்துள்ளார். இந்தியாவின் பொருளாதார வளர்ச்சியில் கடல்சார் துறை முக்கியத்துவம் வகிக்கிறது என்று குறிப்பிட்டுள்ள அவர், கடந்த 8 ஆண்டுகளில் மத்திய அரசு, பொருளாதார வளர்ச்சிக்கு தேவையானதும், தற்சார்பு இந்தியாவை கட்டமைப்பதற்குமான துறைமுகம் சார்ந்த வளர்ச்சியில் கவனம் செலுத்தி வந்துள்ளதாகவும் கூறியுள்ளார். கடல்சார் சுற்றுச்சூழல் மற்றும் பல்லுயிர் பெருக்கத்தைப் பாதுகாக்க தேவையான கவனத்தை மத்திய அரசு கொண்டுள்ளதாக அவர் தெரிவித்துள்ளார். பிரதமர் வெளியிட்டுள்ள டுவிட்டர் பதிவுகளில் கூறியிருப்பதாவது; “இன்று தேசிய கடல்சார் தினத்தில் நமது பெருமைமிக்க கடல்சார் வரலாற்றை நாம் நினைவுகூர்வதுடன் இந்தியாவின் பொருளாதார வளர்ச்சியில் அதன் முக்கியத்துவம் சிறப்பிடம் பெற்றுள்ளதை எடுத்துக் கூறுகிறோம். கடந்த 8 ஆண்டுகளில் நமது கடல்சார் துறை பெரிய உச்சங்களைத் தொட்டுள்ளதுடன் வர்த்தக நடவடிக்கைகளை ஊக்குவிக்க பெரும் பங்களித்துள்ளது.” “கடந்த 8 ஆண்டுகளில் மத்திய அரசு துறைமுகங்களின் திறனை விரிவுபடுத்துதல், தற்போதுள்ள நடைமுறைகளை மேலும் செயல்திறன்மிக்கதாக்குதல் உள்ளிட்ட துறைமுகம் சார்ந்த வளர்ச்சியில் கவனம் செலுத்தியுள்ளது. இந்திய உற்பத்திப் பொருட்கள் புதிய சந்தைகளை அணுகுவதை உறுதி செய்யும் வகையில் நீர்வழிகள் பயன்படுத்தப்பட்டு வருகின்றன.” “பொருளாதார முன்னேற்றத்திற்கும், தற்சார்பு இந்தியாவை உருவாக்கவும் கடல்சார் துறையை நாம் பயன்படுத்தி வரும் நிலையில், கடல்சார் சுற்றுச்சூழல் மற்றும் பல்லுயிர் பெருக்கத்தை உறுதி செய்யவும் நாம் போதுமான கவனத்தை செலுத்தி வருகிறோம். இந்தியாவின் பெருமைக்குரிய இவை பாதுகாக்கப்படுகின்றன.”
நவராத்திரியை முன்னிட்டு மக்களுக்கு பிரதமர் வாழ்த்து தெரிவித்துள்ளார்

நவராத்திரி பண்டிகையை முன்னிட்டு பிரதமர் திரு.நரேந்திர மோடி மக்களுக்கு வாழ்த்து தெரிவித்துள்ளார். நவராத்திரியின் தொடக்கத்தில் திரு.மோடி ஷைலபுத்ரி தேவியிடம் பிரார்த்தனை செய்தார். மேலும், அனைவருக்கும் மகிழ்ச்சி, ஆரோக்கியம், தெய்வத்தின் அருள் கிடைக்க வேண்டும் என வாழ்த்து தெரிவித்தார். அவர் தனது ட்விட்டர் பதிவில் தெரிவித்துள்ளதாவது, “சக்தி வழிபாட்டின் சிறந்த திருவிழாவான நவராத்திரியில் உங்கள் அனைவருக்கும் நல்வாழ்த்துகள். நம்பிக்கையின் மங்கலகரமான இந்த நாளில், உங்கள் ஒவ்வொருவரின் வாழ்விலும் புதிய ஆற்றலும், உற்சாகமும் உண்டாகட்டும். ஜெய் மாதா” நவராத்திரி விழா இன்று முதல் ஷைலபுத்ரி தேவி வழிபாட்டுடன் தொடங்குகிறது. அவரது அருளால் அனைவரது வாழ்வும் மகிழ்ச்சி, நல்ல அதிர்ஷ்டம், சிறந்த ஆரோக்கியம் நிறைந்ததாக இருக்க வேண்டுகிறேன்”.
கல்வி மற்றும் நெருக்கடி மேலாண்மை குறித்து பிரதமருக்கு இரண்டு குழுக்களைச் சேர்ந்த செயலாளர்கள் செயல்விளக்க ஆலோசனை

கல்வி மற்றும் நெருக்கடி மேலாண்மை குறித்து பிரதமர் திரு. நரேந்திர மோடிக்கு இந்திய அரசின் இரண்டு குழுக்களைச் சேர்ந்த செயலாளர்கள் செயல்விளக்க ஆலோசனைகளை வழங்கினர். இந்த நிகழ்ச்சியில் மத்திய அமைச்சர்கள் மற்றும் நித்தி ஆயோக் அமைப்பைச் சேர்ந்த அலுவலர்களும் கலந்துகொண்டனர். இந்த கூட்டத்தோடு, பல்வேறு ஆளுமை தொடர்பாக ஏற்பாடு செய்யப்பட்டிருந்த ஒன்பது செயல்விளக்க கூட்டங்களும் நிறைவுபெற்றுள்ளன. இந்த கூட்டங்களின் நிறைவு விழாவில் பேசிய பிரதமர், மத்திய அரசு புதிய யோசனைகளை பெரிதாக வரவேற்க காத்திருக்கிறது என்பதை வலியுறுத்தினார். திட்டங்களின் நல்விளைவுகளுக்கு முக்கியத்துவம் அளித்து தொடர்ந்து சிந்தனை செய்யுமாறு அனைத்து செயலாளர்களையும் கேட்டுக்கொண்டார்.
உலக கோவிட்-19 உச்சிமாநாட்டில் பிரதமரின் கருத்துக்கள்; தொற்றுக்கு முடிவு கட்டி, அடுத்த கட்டத்துக்கு தயாராக சிறந்த சுகாதார பாதுகாப்பைக் கட்டமைக்க வேண்டும்

மேதகு தலைவர்களே, கோவிட்-19 முன்னெப்போதும் கண்டிராத தடங்கலாக உருவெடுத்துள்ளது. அது இன்னும் முடிவுக்கு வரவில்லை. உலகின் பெரும் பகுதியில் இன்னும் தடுப்பூசி செலுத்தப்படவில்லை. அதனால், சரியான நேரத்தில் எடுக்கப்பட்டுள்ள அதிபர் பைடனின் இந்த முயற்சியை வரவேற்கிறேன். மேதகு தலைவர்களே, இந்தியா எப்போதும் மனிதகுலத்தை ஒரு குடும்பமாகப் பார்க்கிறது. இந்தியாவின் மருந்து உற்பத்தி தொழில் துறை, குறைவான விலையில், பரிசோதனை கருவிகள், மருந்துகள், மருத்துவ உபகரணங்கள், பிபிஇ கருவிகள் ஆகியவற்றை தயாரித்து வருகிறது. இவை பல வளரும் நாடுகளுக்கு கட்டுப்படியான முறையில் வழங்கப்படுகின்றன. நாங்கள் மருந்துகளையும், மருத்துவ பொருள் வினியோகத்தையும் 150-க்கும் மேற்பட்ட நாடுகளுக்கு வழங்கியுள்ளோம். உள்நாட்டிலேயே தயாரிக்கப்பட்ட உலகின் முதல் டிஎன்ஏ அடிப்படையிலான தடுப்பூசி உள்ளிட்ட, இரண்டு தடுப்பூசிகள் இந்தியாவில் அவசரகால பயன்பாட்டுக்கான அனுமதியைப் பெற்றுள்ளது. பல்வேறு இந்திய நிறுவனங்கள், உரிமங்களுடன் பல்வேறு மருந்துகளைத் தயாரிப்பதில் ஈடுபட்டுள்ளன. இந்த ஆண்டின் துவக்கத்தில், நாங்கள் எங்களது தடுப்பூசி தயாரிப்பை 95 நாடுகளுடனும், ஐ.நா அமைதிப் படையிடனும் பகிர்ந்து கொண்டோம். ஒரு குடும்பம் போல, நாங்கள் இரண்டாவது அலையைச் சந்தித்த போது, உலகமே இந்தியாவின் பக்கம் நின்றது. இந்தியாவுக்கு அளித்த ஆதரவு மற்றும் ஒற்றுமைக்கு உங்கள் அனைவருக்கும் நான் நன்றி தெரிவிக்கிறேன். மேதகு தலைவர்களே, இந்தியா தற்போது உலகின் மிகப் பெரிய தடுப்பூசி இயக்கத்தை நடத்தி வருகிறது. அண்மையில், ஒரே நாளில் 25 மில்லியன் பேருக்கு நாங்கள் தடுப்பூசி செலுத்தினோம். எங்களது அடிமட்ட சுகாதார அமைப்பு இதுவரை 800 மில்லியன் தடுப்பூசி டோஸ்களை செலுத்தியுள்ளது. 200 மில்லியன் இந்தியர்களுக்கு இப்போது முழுமையாக தடுப்பூசி செலுத்தப்பட்டுள்ளது. கோ–வின் என்ற எங்களது புதுமையான டிஜிட்டல் தளத்தைப் பயன்படுத்தியதன் மூலம் இது சாத்தியமானது. பகிர்ந்து கொள்ளுதல் என்ற எழுச்சியுடன், கோ–வின் மற்றும் பல டிஜிட்டல் தீர்வுகளை வெளிப்படையான மென்பொருள் ஆதாரமாக, இலவசமாக இந்தியா வழங்கி வருகிறது. மேதகு தலைவர்களே, புதிய இந்திய தடுப்பூசிகள் உருவாக்கப்பட்டு வருவதால், தற்போதைய தடுப்பூசிகளின் உற்பத்தி திறனை நாங்கள் அதிகரித்து வருகிறோம். எங்களது உற்பத்தி அதிகரிப்பதால், மற்றவர்களுக்கும் எங்களது தடுப்பூசி விநியோகத்தை எங்களால் மீண்டும் துவக்க முடியும். இதற்கு, மூலப் பொருட்கள் விநியோகச் சங்கிலி தடையின்றி செயல்பட வேண்டும். எங்களது குவாட் அமைப்பின் கூட்டு நாடுகளுடன், இந்தோ–பசிபிக் பிராந்தியத்துக்கு தடுப்பூசி தயாரிக்கும் இந்தியாவின் உற்பத்தி வலிமையை நாங்கள் அதிகரித்து வருகிறோம். கோவிட் தடுப்பூசிகள், பரிசோதனைகள் மற்றும் மருந்துகளுக்கு அறிவுசார் சொத்துரிமை தொடர்பான அம்சங்கள் உடன்பாட்டில் தள்ளுபடி தேவை என்பதை உலக சுகாதார அமைப்பில் எழுப்ப இந்தியாவும், தென் ஆப்பிரிக்காவும் உத்தேசித்துள்ளன. இது பெருந்தொற்றுக்கு எதிரான போராட்டத்தை அதிக அளவில் அதிகரிக்க உதவும். தொற்றால் உருவாகியுள்ள பொருளாதார விளைவுகளை சமாளிப்பதிலும் நாம் கவனம் செலுத்த வேண்டும். இதற்கு, பரஸ்பர தடுப்பூசி சான்றிதழ்களை அங்கீகரிப்பதன் மூலம், சர்வதேச பயணம் எளிதாக்கப்பட வேண்டும். மேதகு தலைவர்களே, இந்த உச்சிமாநாட்டின் நோக்கங்களையும், அதிபர் பைடனின் தொலைநோக்கையும் நான் மீண்டும் ஆமோதிக்கிறேன். பெருந்தொற்றை முடிவுக்கு கொண்டு வர, உலகத்துடன் பாடுபட இந்தியா உறுதியுடன் தயாராக உள்ளது. நன்றி, மிக்க நன்றி
நாடு இன்று தூய்மைக்கான புதிய கதைகளை எழுதுகிறது: பிரதமர்

பொதுமக்களின் பங்களிப்பு நாட்டின் வளர்ச்சிக்கு ஒரு புதிய சக்தியை அளித்துள்ளது. இதற்கு, தூய்மை இந்தியா திட்டமே சிறந்த உதாரணம் என பிரதமர் திரு நரேந்திர மோடி கூறினார். கழிவறை கட்டுவதாக இருக்கட்டும் அல்லது கழிவுகளை அகற்றுவதாக இருக்கட்டும், பாரம்பரியத்தை பாதுகாப்பதாக இருக்கட்டும் அல்லது தூய்மைக்காக போட்டியிடுவதாக இருக்கட்டும், அனைத்து வகையிலும் நாடு இன்று தூய்மைத் துறையில் புதிய கதைகளை எழுதுகிறது என்று திரு மோடி கூறினார். ட்விட்டரில் பிரதமர் கூறியிருப்பதாவது, "பொதுமக்களின் பங்களிப்பு நாட்டின் வளர்ச்சிக்கு எவ்வாறு ஒரு புதிய சக்தியை அளிக்க முடியும் என்பதற்கு தூய்மை இந்தியா திட்டம் நேரடி நிருபணமாக இருக்கிறது. அது கழிவறை காட்டுவதாக இருக்கட்டும் அல்லது கழிவுகளை அகற்றுவதாக இருக்கட்டும், பாரம்பரியத்தை காப்பதாக இருக்கட்டும் அல்லது தூய்மைக்காக போட்டியிடுவதாக இருக்கட்டும், அனைத்து வகையிலும் இன்று நாடு தூய்மைத் துறையில் முன்னணியில் உள்ளது. புதிய கதைகள் எழுதப்படுகிறது''.
பிரதமர் திரு. நரேந்திர மோடி, இஸ்ரேல் பிரதமருடன் தொலைபேசியில் கலந்துரையாடல்

பிரதமர் திரு. நரேந்திர மோடி, இஸ்ரேல் பிரதமர் மாண்புமிகு திரு. பெஞ்சமின் நேதன்யாகுவுடன் இன்று தொலைபேசியில் கலந்துரையாடினார். கோவிட்-19 நோய்த் தொற்றுப் பிரச்சினை குறித்தும், சுகாதார நெருக்கடியைக் கையாள்வதில் தங்கள் நாடுகளில் மேற்கொள்ளப்படும் அணுகுமுறைகள் பற்றியும் இரு தலைவர்களும் விவாதித்தனர். நோய்த் தொற்றுக்கு எதிரான நடவடிக்கையில் இந்தியாவுக்கும், இஸ்ரேலுக்கும் இடையில் ஒத்துழைப்பு இருப்பதற்கான சாத்தியக்கூறுகள் பற்றி அவர்கள் ஆய்வு செய்தனர். மருந்துப் பொருள்கள், மருத்துவப் பொருள்கள் ஆகியவற்றைக் கிடைக்கச் செய்யும் நிலையை மேம்படுத்துவதும், உயர் தொழில்நுட்பத்தின் புதுமைச் சிந்தனைகளை மேம்படுத்துவதும் இதில் அடங்கும். இதுபோன்ற ஒருங்கிணைப்புகளுக்காக தகவல் தொடர்பு வசதிகளைப் பராமரிப்பதற்கு அவர்கள் ஒப்புக்கொண்டனர். கோவிட்-19, நவீன கால வரலாற்றில் ஒரு திருப்புமுனையாக இருக்கிறது என்ற பிரதமர் திரு. நரேந்திர மோடியின் கருத்தை மாண்புமிகு திரு. நேதன்யாகு ஏற்றுக்கொண்டார். மனிதகுலத்தின் நலன்களை மையமாகக் கொண்டு உலகளாவிய நிலையில் புதிய தொலைநோக்கு சிந்தனையை உருவாக்குவதற்கான வாய்ப்பாக இது இருக்கிறது என்ற கருத்தையும் இஸ்ரேல் பிரதமர் ஏற்றுக்கொண்டார்.
குருத்வாரா ரக்காப் கஞ்ஜிற்கு பிரதமர் நேரில் சென்று குரு தேக் பகதூருக்கு மரியாதை

பிரதமர் திரு நரேந்திர மோடி புதுதில்லியில் உள்ள ரக்காப் கஞ்ஜிற்கு இன்று நேரில் சென்று குரு தேக் பகதூரின் உயரிய தியாகத்தைப் போற்றும் வகையில் அவருக்கு மரியாதை செலுத்தினார். “குரு தேக் பகதூர் அவர்களின் புனித உடல் தகனம் செய்யப்பட்ட வரலாற்றுச் சிறப்புமிக்க குருத்வாரா ரக்காப் கஞ்ஜ் சாஹிப்பில் இன்று காலை பிரார்த்தனை செய்தேன். மிகவும் ஆசீர்வதிக்கப்பட்டதாக நான் உணர்ந்தேன். குரு தேக் பகதூர் அவர்களின் கருணையால் உலகெங்கிலும் உள்ள கோடிக்கணக்கான மக்களைப் போல நானும் மிகவும் தூண்டப்பட்டேன். குரு சாஹிப்களின் உயரிய கிருபையால் குரு தேக் பகதூர் அவர்களின் 400-வது பிறந்தநாளை நமது அரசின் ஆட்சிக் காலத்தில் சிறப்பான நிகழ்வாகக் கொண்டாடுவோம். இந்தப் புனிதத் திருநாளை வரலாற்றுச் சிறப்பு மிக்க முறையில் குரு தேக் பகதூர் அவர்களின் கொள்கைகளைப் போற்றும் வகையில் கொண்டாடுவோம்”, என்று பிரதமர் வெளியிட்டுள்ள சுட்டுரைச் செய்தியில் தெரிவித்துள்ளார். ——
மக்களவை உறுப்பினர் மகந்த் சந்த் நாத் மறைவிற்கு பிரதமர் இரங்கல்

நாடாளுமன்ற மக்களவை உறுப்பினர் மகந்த் சந்த் நாத் மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “ஆல்வார் தொகுதி மக்களவை உறுப்பினர் மகந்த் சந்த் நாத் அவர்கள் மறைவு செய்தி கேட்டு கவலை அடைந்தேன். அவரது தீவிரமான சமூக சேவைக்காக அவர் என்றும் நினைவு கொள்ளப்படுவார். என் ஆழ்ந்த இரங்கல்கள்” என்று பிரதமர் தனது இரங்கல் செய்தியில் குறிப்பிட்டுள்ளார்.
மகேஷ் நவமியை முன்னிட்டு பிரதமர் நாட்டு மக்களுக்கு வாழ்த்து

மகேஷ் நவமியை முன்னிட்டு பிரதமர் திரு நரேந்திர மோடி நாட்டு மக்களுக்கு வாழ்த்துத் தெரிவித்துள்ளார். “அனைவருக்கும் மகிழ்ச்சிகரமான மகேஷ் நவமி திருநாள் வாழ்த்துகள். பொதுநலனுக்காக நாம் உறுதி ஏற்க இந்தத் திருநாள் ஊக்குவிக்கிறது. கடவுள்களுக்கு எல்லாம் கடவுளாக விளங்கும் மகாதேவன் மற்றும் தாயார் பார்வதியிடம் நாட்டில் உள்ள மக்களுக்காக வேண்டுகிறேன்” என்று பிரதமர் திரு நரேந்திர மோடி கூறியுள்ளார்.
பாரதப் பிரதமர் குஜராத் மாநிலம் பாஜிபுராவில் கால்நடைத் தீவன உற்பத்திப் பிரிவு, பாசன வசதி, குடிநீர் விநியோகம் ஆகிய திட்டங்களைத் திறந்து வைத்தார்

பிரதமர் திரு நரேந்திர மோடி இன்று (ஏப்ரல் 17, 2017) தெற்கு குஜராத் பாஜிபுரா நகரில் அமைந்துள்ள சூரத் மாவட்ட கூட்டுறவு பால் உற்பத்தியாளர் சங்கம் (SUMUL) கால்நடைத் தீவனப் பிரிவைத் திறந்துவைத்தார். அத்துடன், மோட்டார் நீர்ப்பாசனத்துக்கான மூன்று திட்டங்களுக்கு அடிக்கல் நாட்டினார். வியாரா நகருக்கும் தப்பி மாவட்ட்டத்தின் ஜேசின்பூர்-டோல்வன் குழுமத்துக்கும் குடிநீர் விநியோகத் திட்டத்தைத் தொடங்கிவைத்தார். பெருமளவில் திரண்டிருந்த பொதுமக்களிடையில் உரையாற்றிய பிரதம மந்திரி, அப்பகுதியில் நீண்டகாலம் உழைத்த காலங்களை நினைவு கூர்ந்தார். சூரத் மாவட்ட கூட்டுறவு பால் உற்பத்தியாளர் சங்கம் அப்பகுதியில் ஏராளமானோரை வாழ்வித்ததைக் குறிப்பிட்டார். ஊம்பெர்கான் முதல் அம்பாஜி வரையிலான பகுதிகள் முற்றிலுமாக மாறிவிட்டன இதனால், குஜராத் மாநிலத்தின் பழங்குடி மக்களுக்குப் பெரும் பலன் கிடைத்தது என்றார். கூட்டுறவும் அரசும் இணைந்து பாடுபட்டால் நல்ல பலன் கிடைக்கும் என்பதை சூரத் பால் உற்பத்தியாளர் கூட்டுறவுச் சங்கத்தில் பார்க்கிறோம். மேலும், பால் உற்பத்தியாளர்களும் பால் பண்ணைகளும் நெருங்கிப் பணியாற்றும்போது, நல்ல பலன்கள் கிட்டும் என்பதை சூரத் பால் உற்பத்தியாளர் கூட்டுறவு சங்கம் நமக்குக் காட்டுகிறது என்று பிரதமர் கூறினார். குஜராத் மாநிலத்தில் உருவான புதிய மாவட்டங்களில் தப்பி மாவட்டமும் ஒன்று என்று கூறிய பிரதமர், இந்த மாவட்டம் மகத்தான மேம்பாட்டை அடைவது மகிழ்ச்சி அடைவதாகக் குறிப்பிட்டார். வேளாண் துறையில் மதிப்புக் கூட்டு தேவைப்படுகிறது. நாட்டில் பால் உற்பத்தி வீதத்தை அதிகரிக்க வேண்டும் என்று பிரதமர் வேண்டுகோள் விடுத்தார்.
மவுலானா கால்பே சாதிக்கின் மறைவுக்கு பிரதமர் இரங்கல்

அனைத்திந்திய முஸ்லிம் தனிநபர் சட்ட வாரியத்தின் துணைத் தலைவர் மவுலானா கால்பே சாதிக்கின் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். "அனைத்திந்திய முஸ்லிம் தனிநபர் சட்ட வாரியத்தின் துணைத் தலைவர் மவுலானா கால்பே சாதிக்கின் மறைவு மிகவும் துயரமளிக்கிறது. அவர் சமூக நல்லிணக்கத்துக்கும், சகோதரத்துவத்துக்கும் சிறப்பாக பாடுபட்டார் . அவரது குடும்பத்தினருக்கும், நண்பர்களுக்கும் எனது இரங்கல்கள்," என்று டிவிட்டர் பதிவொன்றில் பிரதமர் தெரிவித்துள்ளார்.
கோவிட்-19க்கு எதிரான இந்தியாவின் நடவடிக்கைகள் பற்றி பிரதமர் ஆய்வு.

கோவிட்-19 பெருந்தொற்றை ஒழிக்க இந்தியா மேற்கொண்டு வரும் நடவடிக்கைகள் குறித்து, பிரதமர் திரு.நரேந்திரமோடி, மூத்த அமைச்சர்கள் மற்றும் உயர் அதிகாரிகளுடன் விரிவான ஆய்வு நடத்தினார். கோவிட் பெருந்தொற்று தொடர்பான ஆயத்த நிலை மற்றும் தேசிய அளவிலான நிலவரம் குறித்து, இந்தக் கூட்டத்தின்போது பிரதமர் ஆய்வு செய்தார். பல்வேறு மாநிலங்கள் மற்றும் தில்லி உள்ளிட்ட யூனியன் பிரதேசங்களின் தற்போதைய நிலைமை குறித்தும் இந்தக் கூட்டத்தில் விவாதிக்கப்பட்டது. மத்திய உள்துறை அமைச்சர், சுகாதார அமைச்சர், பிரதமரின் முதன்மைச் செயலாளர், மத்திய அமைச்சரவை செயலாளர், சுகாதாரத்துறைச் செயலாளர், இந்திய மருத்துவ ஆராய்ச்சிக் கவுன்சிலின் தலைமை இயக்குநர் மற்றும் அதிகாரமளிக்கப்பட்ட குழுக்களைச் சேர்ந்தவர்களும் இந்தக் கூட்டத்தில் கலந்து கொண்டனர். கூட்டத்தில் பங்கேற்ற நிதிஆயோக்கின் உறுப்பினரும், மருத்துவ அவசர மேலாண்மைத் திட்ட அதிகாரமளிக்கப்பட்ட குழுவின் உறுப்பினருமான டாக்டர். வினோத் பால், நடுத்தர கால அடிப்படையில், கோவிட்-19 பெருந்தொற்று தொடர்பான தற்போதைய நிலைமை குறித்து விரிவான விளக்கம் அளித்தார். பாதிக்கப்பட்டோரின் மொத்த எண்ணிக்கையில் மூன்றில் இரண்டு பங்கு பேர், அதிக பாதிப்புடைய பெருநகரங்களைக் கொண்ட 5 மாநிலங்களில் உள்ளதாகத் தெரிவிக்கப்பட்டது. பெரு நகரங்கள் எதிர்கொண்டு வரும் சவால்களைக் கருத்தில் கொண்டு, பரிசோதனைகள் மற்றும் படுக்கை வசதிகளை அதிகரிப்பது பற்றி விவாதிக்கப்பட்டதுடன், நோய் பாதிப்புக்கு ஆளாவோர் எண்ணிக்கை தினந்தோறும் அதிகரித்து வருவதைக் கட்டுப்படுத்துவதற்கான மேம்பட்ட சேவைகள் குறித்தும் இந்தக் கூட்டத்தில் விவாதிக்கப்பட்டது. மாநகர் மற்றும் மாவட்ட வாரியாக மருத்துவமனைகளில் தேவைப்படும் படுக்கை வசதிகள் / தனிமைப்படுத்தப்பட்ட படுக்கை வசதிகள் குறித்து, அதிகாரமளிக்கப்பட்ட குழு அளித்து பரிந்துரைகளைப் பரிசீலித்த பிரதமர், மாநிலங்கள் / யூனியன் பிரதேச அரசுகளைக் கலந்தாலோசித்து, அவசரகால செயல்திட்டத்தை மேற்கொள்ளுமாறு சுகாதாரத்துறை அதிகாரிகளுக்கு அறிவுறுத்தினார். பருவமழை காலத்தைக் கருத்தில் கொண்டு, அதற்கேற்ற ஆயத்த நிலைகளை உறுதி செய்யுமாறும், பிரதமர் ஆலோசனை வழங்கினார். தலைநகரில் கோவிட்-19 தொற்று தொடர்பான தற்போதைய மற்றும் எதிர்கால நிலைமை குறித்தும் இந்தக் கூட்டத்தில் விவாதிக்கப்பட்டதுடன், அடுத்த 2 மாதங்களுக்கான கணிப்புகள் குறித்தும் ஆலோசிக்கப்பட்டது. தில்லி துணை நிலை ஆளுநர், முதலமைச்சர் மற்றும் மத்திய அரசின் அனைத்து உயர் அதிகாரிகள், தில்லி அரச மற்றும் தில்லியில் உள்ள மாநகராட்சிகளின் அதிகாரிகள் பங்கேற்கும் அவசரக் கூட்டம் ஒன்றை நடத்தி, கோவிட்-19 பெருந்தொற்று அதிகரித்து வருவதால் எழுந்துள்ள நிலைமையை எதிர்கொள்ள, ஒருங்கிணைந்த மற்றும் விரிவான நடவடிக்கைகளை மேற்கொள்ளுமாறு, மத்திய உள்துறை அமைச்சர் மற்றும் சுகாதாரத்துறை அமைச்சர் ஆகியோருக்கு பிரதமர் அறிவுறுத்தினார். கோவிட்-19 பெருந்தொற்று பரவாமல் தடுக்கவும், இந்நோயைக் கட்டுப்படுத்தவும், பல்வேறு மாநில, மாவட்ட மற்றும் மாநகரங்களில் மேற்கொள்ளப்பட்ட தலைசிறந்த நடவடிக்கைகளுக்கு கூட்டத்தில் பாராட்டு தெரிவிக்கப்பட்டது. இந்தப் பகுதிகளில் பின்பற்றப்பட்ட சிறந்த நடைமுறைகள், மற்ற பகுதிகளுக்கு ஊக்கமளிப்பதுடன், புதுமையான யோசனைகளை வழங்கும் என்றும் கூட்டத்தில் தெரிவிக்கப்பட்டது.
ஏமன் நாட்டிலிருந்து இந்தியர்களை வெளியேற்ற உதவும் குடிமக்கள், ராணுவ வீரர்களுக்கு பிரதமர் வீர வணக்கம்

ஏமன் நாட்டிலிருந்து இந்தியர்களை வெளியேற்ற உதவும் குடிமக்களுக்கும் ராணுவ வீரர்களுக்கும் மற்ற அமைப்புகளுக்கும் பிரதமர் திரு. நரேந்திர மோடி வீர வணக்கம் செலுத்தினார். “ஏமன் நாட்டிலிருந்து இந்தியர்களை வெளியேற்ற உதவும் குடிமக்களுக்கும் ராணுவ வீரர்களுக்கும் மற்ற அமைப்புகளுக்கும் எனது வீர வணக்கம். உங்களது முயற்சிகளை தொடருங்கள்! வெளியுறவு துறை அமைச்சகம், கடற்படை, விமானப்படை, ஏர் இந்தியா, கப்பல் போக்குவரத்து, ரயில்வே மற்றும் மாநில அரசுகள் இடையே உள்ள ஒத்துழைப்பு மீட்பு பணிக்கும் மிகவும் உதவியாக உள்ளது. திருமதி. சுஷ்மா சுவராஜ் மற்றும் ராணுவ தளபதி வி.கே.சிங் (பல நாட்களாக சம்பவ இடத்தில் இருந்து பணிபுரிந்து வருகின்றனர்) மீட்புக்கான முயற்சிகளை ஒருங்கிணைத்து வருகின்றனர். இந்திய அரசு ஏமனில் மற்ற நாட்டு குடிமக்களையும் மீட்டுள்ளனர் என்பதில் மிகவும் மகிழ்ச்சி அடைகிறேன். ஏமனில் நாம் எடுத்துள்ள முயற்சிகள் துயரத்தில் இருக்கும் மற்றவர்களுக்கு நமது மக்கள் முழுமனதோடு உதவ தயாராக இருக்கிறார்கள் என்பதை பிரதிபலிக்கின்றன.”, என்று பிரதமர் கூறியுள்ளார்.
குனோ தேசிய பூங்காவில் சிறுத்தைகள் பற்றிய செய்தியை பகிர்ந்துள்ளார் பிரதமர்

குனோ தேசிய பூங்காவில் கட்டாய தனிமைக்குப் பிறகு 2 சிறுத்தைகள் அவற்றின் வசிப்பிடங்களில் விடப்பட்டிருப்பதாக பிரதமர் திரு நரேந்திர மோடி இன்று தெரிவித்தார். ட்விட்டர் பதிவில் அவர் கூறியதாவது: “மகிழ்ச்சியான செய்தி! கட்டாய தனிமைக்குப் பிறகு 2 சிறுத்தைகள் குனோ தேசிய பூங்காவில் அவற்றின் இருப்பிடங்களில் விடுவிக்கப்பட்டிருப்பதாக நான் அறிகிறேன். எஞ்சிய சிறுத்தைகளும் விரைவில் விடுவிக்கப்படும். அனைத்து சிறுத்தைகளும் ஆரோக்கியமாகவும், சுறுசுறுப்பாகவும், இருப்பிடத்திற்கு ஏற்றவாறு தங்களை பொருத்திக் கொண்டிருப்பது மகிழ்ச்சி அளிக்கிறது.”
கேரள உதய தினம் – கேரள மக்களுக்கு பிரதமர் வாழ்த்து

கேரள உதய தினத்தை முன்னிட்டு கேரள மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார் “நாட்டின் வளர்ச்சிக்கு முக்கிய பங்கு வகித்த அழகிய மாநிலமான கேரள மாநிலத்தின் உதய தினத்தை முன்னிட்டு அம்மாநில மக்களுக்கு எனது வாழ்த்துக்களை தெரிவித்து கொள்கிறேன்” என்று பிரதமர் கூறியுள்ளார். •••••
ஓணம் பண்டிகையை முன்னிட்டு நாட்டு மக்களுக்கு பிரதமர் வாழ்த்து

பிரதமர் திரு. நரேந்திர மோடி, ஓணம் பண்டிகையை முன்னிட்டு நாட்டு மக்களுக்கு வாழ்த்து தெரிவித்துள்ளார். பிரதமர் பகிர்ந்துள்ள ட்விட்டர் பதிவில், “ஓணம் பண்டிகை நல்வாழ்த்துகள். நல்லிணக்கத்தைக் கொண்டாடும் தனித்துவமான பண்டிகை இது. கடுமையாக உழைக்கும் விவசாயிகளுக்கு நன்றி தெரிவிக்கும் திருநாளும்கூட, ஒவ்வெருவரும் மகிழ்ச்சியுடனும், ஆரோக்கியத்துடனும் வாழ வேண்டும்” என்று தெரிவித்துள்ளார்.